Proiect
,,UE”

PARLAMENTUL REPUBLICII MOLDOVA

L E G E 
privind promovarea vehiculelor de transport rutier nepoluante,
în sprijinul unei mobilități cu emisii scăzute

Parlamentul adoptă prezenta lege organică.

Prezenta Lege transpune Directiva 2009/33/CE a Parlamentului European și a Consiliului din 23 aprilie 2009 privind promovarea vehiculelor de transport rutier nepoluante, în sprijinul unei mobilități cu emisii scăzute, CELEX: 32009L0033, publicată în Jurnalul Oficial al Uniunii Europene L 120/5 din 15 mai 2009, astfel cum a fost modificată ultima oară prin Decizia (UE) 2024/1254 a Parlamentului European și a Consiliului din 24 aprilie 2024.  

Articolul 1. Domeniul de aplicare
(1) Prezenta lege stabilește norme speciale care să consolideze cadrul legal în vederea promovării vehiculelor rutiere nepoluante și eficiente din punct de vedere energetic și asigurării contribuției sectorului transporturilor la politicile în domeniul mediului, climei și energiei. 
(2) Scopul prezentei legi este să asigure că autoritățile și entitățile contractante țin cont de impactul energetic și de mediu, inclusiv de consumul energetic, de emisiile de CO2 și de anumiți poluanți, atunci când achiziționează anumite vehicule sau servicii de transport rutier.
(3) Prezenta lege se aplică achizițiilor publice prin:
a) contracte de cumpărare, leasing, închiriere sau cumpărare cu plata în rate de vehicule de transport rutier atribuite de autorități contractante sau entități contractante în măsura în care acestea intră sub incidența obligației de a aplica procedurile de achiziții publice prevăzute în Legea 
nr. 325/2025 privind achizițiile publice și de Legea nr. 74/2020 privind achizițiile în sectoarele energeticii, apei, transporturilor și serviciilor poștale;
b) contracte de servicii publice încheiate între o autoritate competentă și un operator de serviciu public având ca obiect prestarea de servicii de transport rutier de pasageri care depășesc valoarea medie anuală mai mare de 1 mil. EUR (echivalent în lei);
c) contracte de servicii prevăzute în anexă, în măsura în care autoritățile contractante sau entitățile contractante intră sub incidența obligației de a aplica procedurile de achiziții publice prevăzute în prevăzute în Legea nr. 325/2025 privind achizițiile publice și de Legea nr. 74/2020 privind achizițiile în sectoarele energeticii, apei, transporturilor și serviciilor poștale.
(4) Prevederile prezentei legi nu se aplică pentru contractele de achiziții menționate la alin. (3), care au ca obiect următoarele categorii de vehicule: 
a) vehicule concepute și fabricate sau adaptate pentru a fi utilizate exclusiv de serviciile forțelor armate;
b) vehicule concepute și fabricate pentru a fi folosite în principal pe șantiere sau în cariere, porturi sau aeroporturi;
c) vehicule concepute și fabricate sau adaptate pentru protecția civilă și apărarea împotriva incendiilor;
d) vehicule destinate pentru menținerea, asigurarea și restabilirea ordinii și securității publice, precum și pentru combaterea criminalității; 
e) vehicule blindate - vehiculele destinate protecției pasagerilor sau mărfurilor transportate, cu blindaj antiglonț;
f) ambulanță – vehicul din categoria M specializate în misiuni medicale, destinat transportului persoanelor bolnave sau rănite și dotat cu echipamente speciale în acest scop;
g) autovehiculelor funerare;
h) vehiculele accesibile scaunelor rulante - vehiculelor din categoria M1, fabricate sau adaptate astfel încât în acestea să încapă una sau mai multe persoane așezate în scaunele lor rulante atunci când vehiculul rulează pe drum;
i) macara mobilă – vehicul din categoria N3 care nu sunt echipate pentru transportul de marfă și care sunt dotate cu macarale al căror moment de ridicare este mai mare sau egal cu 400 kNm;
j) vehicule agricole sau forestiere;
k) vehicule cu două sau trei roți și cvadriciclurile;
l) vehicule cu șenile; 
m) vehicule autopropulsate concepute și fabricate în mod specific pentru efectuarea de lucrări, care, datorită caracteristicilor lor constructive, nu sunt adecvate pentru transportul de persoane sau pentru transportul de marfă și care nu sunt utilaje montate pe șasiul unui autovehicul;
n) vehicule din categoria M3, altele decât vehiculele din clasa I și clasa A;
o) vehicule destinate rezervelor de stat și de mobilizare;
p) vehicule reutilate în mod corespunzător, destinate transportării persoanelor cu dizabilități.

Articolul 2. Noțiuni principale
În sensul prezentei legi, termenii și expresiile utilizate au următoarele semnificații:
autoritate contractantă – astfel cum este definită la art. 2 pct. 6 din Legea nr. 325/2025 privind achizițiile publice;
combustibil alternativ – combustibili sau surse de energie care servesc, cel puțin parțial, drept substitut pentru sursele de combustibil fosil în livrarea de energie pentru transporturi și care au potențialul de a contribui la decarbonizarea acestora și de a îmbunătăți performanța de mediu a sectorului transporturilor, precum energia electrică, hidrogenul, biocombustibilii, biocarburanții, combustibilii sintetici și parafinici, gazul natural comprimat (GNCV) inclusiv biometanul, gazul natural lichefiat și gazul petrolier lichefiat;
entitate contractantă – astfel cum este definită la art. 4 din Legea nr. 74/2020 privind achizițiile în sectoarele energeticii, apei, transporturilor și serviciilor poștale;
procedură de atribuire inițiată - orice procedură pentru care se transmite un anunț de participare sau, după caz, o invitație de participare începând cu data de a prezentei legi.
vehicul de transport rutier – vehicul rutier din categoria M sau N, care efectuează operațiuni de transport rutier pentru deplasarea mărfurilor sau a persoanelor;  
vehicul nepoluant - reprezintă:
a) un vehicul din categoria M1, M2 sau N1, a cărui cantitate maximă generată a emisiilor de CO2 la țeava de evacuare, este 0 g/km. Respectarea acestor cerințe se confirmă prin Certificatul de conformitate emis de către autoritatea națională de omologare sau de o autoritate de omologare a unui stat membru al Uniunii Europene.
b) un vehicul de categoria M3, N2 sau N3 care utilizează combustibili alternativi, cu excepția combustibililor produși din stocul alimentar, care prezintă riscuri ridicate din perspectiva schimbării destinației/ modurilor de folosință ale terenurilor pentru care se observă o extindere semnificativă a suprafeței de producție la terenuri cu stocuri mari de carbon, în conformitate cu normele specifice pentru  biocarburanți, biolichide și combustibili din biomasă, produși din culturi alimentare și furajere, prevăzute în conformitate cu articolul 267 alin. (1) lit. d) din Legea 
nr. 10/2016 privind promovarea utilizării energiei din surse regenerabile. În cazul vehiculelor care utilizează biocarburanți, combustibili sintetici și parafinici, acești combustibili nu vor fi amestecați cu combustibili fosili convenționali; 
vehicul greu cu emisii zero - un vehicul nepoluant astfel cum este definit la lit. b) din prezentul articol fără un motor cu ardere internă sau cu un motor cu ardere internă care emite mai puțin de 1 g CO2/kWh, sau care emite mai puțin de 1 g CO2/km. Respectarea acestor cerințe se confirmă prin Certificatul de conformitate emis de către autoritatea națională de omologare sau de o autoritate de omologare a unui stat membru al Uniunii Europene.

Articolul 3. 
Țintele minime privind achizițiile publice și sectoriale
(1) În cadrul procedurilor de achiziție publică sau sectorială pentru atribuirea contractelor menționate la art. 1 alin (3), la nivel național se vor respecta următoarele ținte minime:
a) 13,5 % - ponderea de vehicule ușoare nepoluante din numărul total de vehicule ușoare, care fac obiectul contractelor de achiziție;
b) 5 % - ponderea de vehicule grele nepoluante din categoria N2 și N3 (autoutilitare) din numărul total de vehicule grele încadrate în această categorie, care fac obiectul contractelor de achiziție;
c) 23 %, ponderea de vehicule grele nepoluante din categoria M3 din numărul total de vehicule grele încadrate în această categorie, care fac obiectul contractelor de achiziție;
(2) Jumătate din valoarea țintelor minime prevăzute la alin. (1) lit. c) trebuie îndeplinită prin achiziționarea de vehicule grele cu emisii zero din categoria M3.
(3) Cerința prevăzută la alin. (2) este redusă la un sfert din valoarea țintei minime prevăzute la alin. (1) lit. c) dacă peste 80% din vehiculele grele nepoluante din categoria M3, care fac obiectul contractelor prevăzute în Anexă, sunt autovehicule supraetajate sau articulate.
(4) Țintele aprobate se aplică pentru o perioadă de 5 ani de la data intrării în vigoare a legii.
(5) În cazul în care nu se adoptă ținte noi, se aplică în continuare țintele stabilite la alin. (1) și se calculează în conformitate cu alin. (2) - (3) și art. 4 pentru următoarele perioade succesive de 5 ani.
(6) Autoritățile și entitățile contractante au responsabilitatea de a adopta măsurile necesare pentru asigurarea îndeplinirii țintelor minime stabilite în prezentul articol. 

Articolul 4. Calcularea țintelor minime
(1) Respectarea țintelor minime stabilite la art. 3 se evaluează în baza valorilor agregate de achiziții publice și sectoriale de vehicule și servicii de transport rutier care formează obiectul contractelor de achiziții specificat în Anexă, atribuite în perioada de referință de către toate autoritățile și entitățile contractante. Ponderea vehiculelor nepoluante se exprimă în procente din numărul total de vehicule achiziționate prin contractele de achiziții publice și sectoriale prevăzute la art. 1.
(2) Calcularea țintelor minime privind achizițiile publice, respectiv achizițiile sectoriale, se realizează în funcție de data finalizării procedurii de achiziții, prin atribuirea contractului. În acest scop, data care se ia în considerare este data publicării anunțului de atribuire în conformitate cu prevederile art. 50 din Legea nr. 325/2025 privind achizițiile publice și art. 61 din Legea 
nr. 74/2020 privind achizițiile în sectoarele energeticii, apei, transporturilor și serviciilor poștale. 
(3) Vehiculele care în rezultatul post echipării corespund noțiunii de vehicul nepoluant sau de vehicul greu cu emisii zero, pot fi considerate vehicule nepoluante sau, respectiv, vehicule grele cu emisii zero, în scopul respectării țintelor minime stabilite la art. 3 alin. (1).
(4)  În cazul contractelor prevăzute la art. 1 alin. (3) lit. a), numărul de vehicule de transport rutier achiziționate, inclusiv cu plata în rate, luate în leasing sau locațiune, în cadrul fiecărui contract este luat în considerare pentru evaluarea respectării țintelor minime stabilite la art. 3 alin. (1).
(5)  În cazul contractelor prevăzute la art. 1 alin. (3) lit. b) și c), numărul de vehicule de transport rutier care urmează să fie utilizate pentru prestarea serviciilor în cadrul fiecărui contract este luat în considerare pentru evaluarea respectării țintelor minime stabilite la art. 3 alin. (1). 

Articolul 5. Schimbul de cunoștințe și de bune practici
Autoritățile și instituțiile publice cu competențe în aplicarea prezentei legi participă în cadrul schimbului de cunoștințe și bune practici cu statele membre ale Uniunii Europene, organizat de Comisia Europeană, privind practicile pentru promovarea achizițiilor publice/sectoriale de vehicule de transport rutier nepoluante și eficiente din punct de vedere energetic.

Articolul 6. Raportare
(1) La expirarea termenului de 5 ani de la intrarea în vigoare a prezentei legi, și ulterior, la fiecare cinci ani, Ministerul Infrastructurii și Dezvoltării Regionale, elaborează un raport privind punerea în aplicare a prevederilor prezentei legi și respectarea țintelor stabilite.
(2) Raportul prevăzut la alin. (1) include informații privind măsurile întreprinse în vederea punerii în aplicare a prevederilor prezentei legi, informații cu privire la activitățile viitoare de punere în aplicare și orice alte informații considerate relevante, precum și informații cu privire la numărul și categoriile de vehicule care fac obiectul contractelor prevăzute în Anexă, cu respectarea Vocabularului comun privind achizițiile publice (CPV). 
(3) Agenția Achiziții Publice va transmite Ministerului Infrastructurii și Dezvoltării Regionale informații privind totalitatea contractelor atribuite de autoritățile/entitățile contractante în perioadele de referință stabilite la art. 3, în termenul solicitat de către acesta. Informațiile pot fi livrate inclusiv prin Sistemul informațional automatizat „Registrul de stat al achizițiilor publice”.
(4) Cu cel puțin 3 luni înainte de expirarea termenului stabilit la alin. (1) Ministerul Mediului, Ministerul Energiei, Ministerul Finanțelor vor prezenta Ministerului Infrastructurii și Dezvoltării Regionale, informații privind punerea în aplicare a prevederilor prezentei legi. În funcție de problemele sau impedimentele identificate la implementarea prezentei legi, informații prezentate trebuie să includă măsurile necesare a fi întreprinse și activitățile viitoare pentru asigurarea punerii în aplicare a acesteia, precum și orice alte informații considerate relevante.
(5) Raportul se publică pe site-ul web oficial al instituției și se remite spre examinare Guvernului, care poate decide asupra modificării țintelor stabilite pentru următoarea perioadă.
(6) Un exemplar al Raportului se transmite spre informare și în adresa Comisiei Europene.

Articolul 7. Dispoziții finale și tranzitorii
(1) Prezenta lege intră în vigoare la data aderării Republicii Moldova la Uniunea Europeană.
(2) Prezenta Lege se aplică procedurilor de achiziții publice și sectoriale inițiate începând cu data de 1 ianuarie a următorului an de la intrarea în vigoare a legii. 
(3) Prin derogare de la art. 3 alin. (4) al Legii perioada de referință poate fi redusă sau extinsă pentru alinierea cu perioadele de referință aprobate la nivelul Uniunii Europene.
(4) Pînă la intrarea în vigoare a prezentei legi Guvernul va aproba Programe de susținere pentru asigurarea îndeplinirii țintelor stabilite.





Președintele Parlamentului                                                                                Igor GROSU


Anexă la Legea nr._____/________


Categoriile de contracte atribuite de autoritățile/entitățile contractante 

	Nr.
	Categoria de contracte
	Coduri ale Vocabularului Comun al achizițiilor publice (CPV)

	1. 
	Serviciu de transport rutier public
	60112000-6

	2. 
	Servicii de transport rutier specializat de pasageri
	60130000-8

	3. 
	Transport de pasageri ocazional
	60140000-1

	4. 
	Servicii de colectare a deșeurilor menajere
	90511000-2

	5. 
	Transport poștal rutier
	60160000-7

	6. 
	Servicii de transport de colete
	60161000-4

	7. 
	Servicii de distribuire a corespondenței
	64121100-1

	8. 
	Servicii de livrare a pachetelor
	64121200-2



